Bankbaas lê wakker oor Facebook | Netwerk24
Deur Elvira Wood 16 Mei 2018 14:23
Jacques Celliers, uitvoerende hoof van FNB. Foto: Elvira Wood
Mededinging in die banksektor hou Jacques Celliers, uitvoerende hoof van FNB, snags wakker.
Maar dis nie die nuwe toetreders tot die mark wat hom bekommer nie, eerder bestaande banke wat toenemend meer aandag aan tegnologie begin gee.
“Hulle beskik net soos ons oor die skaal en – wat baie belangrik is – lojale kliënte. Dit is hierdie banke wat vinnig ’n verandering in die sektor kan veroorsaak,” sê hy.
Celliers het Woensdag in Sandton, Johannesburg, FNB se nuutste tegnologiese innovasies aan die media bekend gestel.
Lees ook: Bank van die toekoms: fone en ‘Fitbits’
As skaal die ding is wat belangrik is, gaan daar pêre wees die dag as sosialemediaplatforms soos Facebook en Instagram bankdienste begin aanbied, sê hy.
“Hulle het massiewe platforms met baie inligting oor die mense wat dit gebruik. Dit sal ’n enorme invloed op die bankwese hê as hulle sou besluit om die sektor te betree.”
Nuwe banke soos Bank Zero of Discovery Bank, wat beoog om gedurende die loop van die jaar met hul werksaamhede te begin, bekommer hom nie.
“FNB is ná meer as 100 jaar een van die grootste banke in die land.
“Rolspelers wat beplan om die sektor te betree, beskik nie oor hierdie skaal nie. Dit gaan hulle ’n tydjie neem om daar te kom. Hulle gaan foute maak.
“Ek is seker dat hulle dit wel uiteindelik gaan regkry. Ons hou hulle dus wel dop.”
Op die vraag of die nuwe rolspelers se beloftes oor tegnologiese innovasie hom bekommer, skud Celliers sy kop.
“As jy die infrastruktuur en die mense met die regte vaardighede het, is dit baie maklik om vinnig ’n produk wat jou mededinger het, op jou eie platform te ontwikkel. Dit is nou te sê as jou kliënte ’n behoefte daarvoor het.”
Meer oor: Fnb | Bank Zero | Jacques Celliers | Tegnologie | Bankbedryf | Banke | Sosiale Media
Discovery Bank gaan volle bank wees, sê hoof